P r e d k l a d a c i a   s p r á v a

Materiál sa predkladá na rokovanie vlády na základe uznesenia vlády č. 770/2008 z 22. októbra 2008. Predkladaný materiál má informatívny charakter, z toho dôvodu nebol predložený na medzirezortné pripomienkové konanie.
	
	Poľská republika je od 1.7.2008 do 30.6.2009 predsedníckou krajinou Vyšehradskej skupiny. Z tohto dôvodu sa na pozvanie poľského predsedu vlády Donalda Tuska konal dňa 5.11.2008 vo Varšave summit predsedov vlád krajín Vyšehradskej skupiny (V4) a krajín Baltickej rady ministrov (B3). Slovenskú republiku na stretnutí zastupoval predseda vlády Robert Fico.

	Na separátnom stretnutí vo formáte V4 predsedovia vlád prediskutovali aktuálne témy v nadväznosti na októbrový summit EÚ – globálna finančná kríza, klimaticko-energetický balíček a energetická bezpečnosť. Na rokovaní vo formáte V4 + B3 si vymenili názory na koncept Východného partnerstva, bezpečnosť energetických dodávok a zhodnotili vzťahy EÚ voči RF, Ukrajine, Bielorusku a Gruzínsku. 

V otázke klimaticko-energetického balíčka sa krajiny V4 + B3 zhodli, že chcú brániť solidárne riešenie, chrániace klímu a neohrozujúce ich ekonomiky. Je v ich záujme zachovať referenčný dátum na posudzovanie úrovne emisií CO2 k roku 1990. Budú si vymieňať informácie o bilaterálnych návrhoch, ktoré budú vznikať v priebehu rokovaní o klimaticko-energetickom balíčku až do decembrového summitu EÚ.         

Predseda vlády R. Fico navrhol partnerom z V4 zriadenie regionálnej vyšehradskej investičnej banky, ktorá by pomáhala financovaniu rozsiahlych projektov v rámci V4 – napr. v energetickom sektore. Na činnosti investičnej banky by mohli participovať aj Chorvátsko a Slovinsko.

Na summite predsedovia vlád krajín V4 prijali spoločné vyhlásenie. Počas tlačovej konferencie poľské predsedníctvo V4 distribuovalo tlačovú správu k priebehu summitu V4+B3. 

Na okraj summitu sa uskutočnilo bilaterálne rokovanie predsedu vlády R. Fica s maďarským predsedom vlády F. Gyurcsányom k aktuálnym otázkam slovensko-maďarských vzťahov.